《葛将军歌》
宋代·傅霖

将军来，人间有杀敌才。将军去，世上无擎天柱。问将军何族，武侯骨肉。

问将军何名，桓侯季昆。云云霓霓，将军之旌与旂。

霹霹雳雳，将军之矢与石。将军曰走，龙咆狮吼。将军曰居，鳌喘鲸呿。

将军曰贼可迎，孝娥庙口水都撑。将军曰贼可逐，义妇台前山乱扑。

谍者为将军喜，曰我卒皆全，将军曰天。谍者为将军危，曰我师已尽，将军曰命。

剖将军拳，拳密于函。割将军舌，舌长于尺。削将军首，首可削兮灵不朽。

剥将军肤，肤可剥兮血不枯。吁嗟乎！将军存，贼如鼠。

将军亡，贼如虎。贼兮贼兮，尔莫谓将军不复威，尔莫谓将军不复武。

十万奇兵，八面丛生将军忠。五千厉鬼，三更哭死将军恶。

作者简介：宋青州人，字逸岩。隐居不仕。相传少与张咏同学。咏既显，访之三十余年不遇。真宗时，咏知陈州，乃来谒，谓咏将死，特来相辞。后一月，咏果卒。